**POZVÁNKA**

na medzinárodnú literárnovednú konferenciu

PREKRAČOVANIE HRANÍC

V SLOVANSKÝCH LITERATÚRACH

25. – 26. septembra 2024

Konferencia sa koná pri príležitosti 60. výročia založenia Katedry slavistiky a indoeuropeistiky, ktorá v roku 1964 pod uvedeným názvom a svojím vedecko-pedagogickým zameraním nadviazala na aktivity Seminára pre slovanské filológie, ktorý začal činnosť hneď po založení Filozofickej fakulty Univerzity Komenského v Bratislave v roku 1921. Na konštituovaní katedry mal zásluhu profesor Šimon Ondruš, ktorý ju viedol dvadsaťdva rokov. V tomto roku si zároveň pripomíname 100. výročie narodenia prof. PhDr. Šimona Ondruša, CSc. Pracovisko sa v roku 1987 premenovalo na Katedru slovanských filológií.

Téma konferencie je neustále aktuálna a jej hlavným cieľom je prostredníctvom interpretácie literárnych textov reagovať na súčasné dianie v národnom aj celospoločenskom kontexte. Konferencia bude zameraná na nasledovné tematické okruhy:

1. **Hranice národných (slovanských) literatúr v dnešnom svete** (vítame príspevky, ktoré budú rozoberať osobitné teoretické prístupy k problematike geografického priestoru vo vzťahu ku kultúre a v ktorých sa definujú najdôležitejšie koncepty spojené so skúmanými aspektami, akými sú deteritorializácia, exil, azyl, vyhnanstvo, dislokácia, pôvod, domov, e/i/migrácia);
2. **Lokalizácia hraníc a fenomén fluidných identít v slovanských literatúrach** (vítame príspevky, v ktorých budú interpretované základy a modifikácie rozmanitých identít a postáv v slovanskom literárnom areáli: historické, politicko-ideologické, regionálne, folklórne, rodové, individuálne a pod. v širších porovnávacích súvislostiach);
3. **Literatúra mimo hraníc – postnárodné a transnárodné literárne entity v slovanskom priestore** (vítame príspevky, v ktorých sa analyzujú vybrané diela slovanských autorov, ktorým sa prekročenie hraníc stalo životným osudovým činom a ktorí vo svojich dielach reflektujú takéto stavy a formy existencie v cudzine; prítomnosť slovanských literátov v neslovanských štátoch);
4. **Problém diaspóry v slovanských literatúrach a hranice národného jazykového kánonu** (vítame príspevky, ktoré explicitne poukážu na tzv. stretnutia s inou kultúrou, ako aj na udomácnenosť spisovateľov v inej krajine a v inom jazyku, pričom takéto premeny výrazne vplývajú na samotný literárny diskurz, no nezriedka majú nepodobné hodnoteniа a recepciu doma a v zahraničí – literárny život na polceste alebo v tranzite);
5. **Prekročenie hraníc ako výzva k intermediálnosti** (vítame príspevky, v ktorých sa autori budú zaoberať vzťahom medzi faktom a fikciou v slovanskom umení, predovšetkým v literatúre, a v ktorých sa poukáže na situácie, keď sa prekročenie hraníc a zmena lokalít odzrkadlili aj na zmene uplatnených médií: film, fotografia, dokumentárna a reportážna literatúra, elektronické médiá, výtvarné umenie, divadelné inscenácie).
6. **Umelecký preklad ako svedectvo transkultúrneho obratu – migrácia vs. integrácia** (vítame príspevky, v ktorých sa knižné a časopisecké preklady slovanských spisovateľov budú interpretovať ako prekračovanie duchovných hraníc z jedného jazykovo-kultúrneho prostredia do druhého, pričom sa vysvetlia špecifiká multikultúrnosti, viacjazyčnosti, ako aj mnohé úskalia a pády samotného prekladateľského procesu z komparatívneho aspektu).

Konferencia sa uskutoční v prezenčnej forme, ale v nevyhnutnom prípade (po dohode s usporiadateľmi konferencie) je možné prezentovať príspevok aj online (cez platformu Zoom). Rokovacími jazykmi konferencie budú slovenčina, všetky ostatné slovanské jazyky a angličtina.

Vyplnené prihlášky s abstraktom môžete posielať do **15. apríla 2024** na emailovú adresu **conference.borders@gmail.com****.**

Po recenznom spracovaní prihlášok a abstraktov (do **30. apríla 2024**) Vás budeme následne informovať o (ne)schválenej účasti na konferencii.

Potvrdení účastníci konferencie hradia konferenčný poplatok vo výške **80 eur (doktorandky / doktorandi: 40 eur)**. Poplatok sa hradí vzhľadom na počet účastníkov, nie na počet príspevkov (každý účastník uhrádza poplatok zvlášť). Uvedený konferenčný poplatok zahrňuje všetky organizačné náklady, tlač konferenčných materiálov, občerstvenie počas priebehu konferencie, časť nákladov bude vyhradená na vydanie pripravovanej publikácie zostavenej z prezentovaných príspevkov. Texty, ktoré úspešne prejdú recenzným konaním, budú publikované v kolektívnej monografii alebo vo vedeckom zborníku podľa platných noriem. Rozsah jednotlivých príspevkov bude závisieť od počtu prihlásených. Podrobné informácie vrátane editorských zásad a čísla účtu Vám budú zaslané po akceptovaní Vašej prihlášky.

Cestovné náklady a náklady na ubytovanie si hradia účastníčky a účastníci konferencie individuálne.

V prípade akýchkoľvek otázok týkajúcich sa pripravovaného podujatia nás môžete kontaktovať na vyššie uvedenej emailovej adrese.

Tešíme sa na Vašu účasť a na stretnutie s Vami!

**Organizačný výbor konferencie:**

**doc. PhDr. Zvonko Taneski, PhD., predseda výboru**

**prof. PhDr. Miroslav Dudok, DrSc.**

**Mgr. Svetlana Kmecová, PhD.**

**Mgr. Zuzana Obertová, PhD.**

**Mgr. Miglena Mihaylova-Palanska, PhD.**

**Mgr. Goran Marjanović**

**Mgr. Daniel Poláš**

MEDZINÁRODNÁ LITERÁRNOVEDNÁ KONFERENCIA

**PREKRAČOVANIE HRANÍC V SLOVANSKÝCH LITERATÚRACH**

 **25. – 26. septembra 2024**

**PRIHLÁŠKA**

|  |  |
| --- | --- |
| Meno a priezvisko |  |
| Akademický titul |  |
| Pracovisko |  |
| Názov príspevku |  |
| Abstrakt príspevku a kľúčové slova (max. 1400 znakov) |  |
| Jazyk príspevku |  |
| Výber formy konferenčnej účasti | 1. Prezenčná b) Online
 |
| Osobné údaje: email, telefónne číslo, korešpondenčná adresa |  |